Piraattipuolue valitsi sunnuntaina puoluekokouksessaan uudeksi puheenjohtajakseen 33-vuotiaan Tapani Karvisen.

Kaksivuotiselle kaudelle valittu Tapani Karvinen haastoi istuvan puheenjohtaja Harri Kivistön. Tiukka äänestys päättyi Karvisen hyväksi äänin 33-29. Kivistö jatkaa puoluehallituksen varsinaisena jäsenenä.

Karvinen on viestintään suuntautunut datanomi ja kansalaisaktiivi, joka on toiminut Varsinais-Suomen Piraattien puheenjohtajana.

– Piraattipuolueen ongelma jo pitkään on ollut aiheetta pienpuolueen imago, tässä meillä on paljon kehitettävää. Nytkin jo 4000 jäsenen tietoyhteiskunta-aiheita parhaiten ymmärtävä puolue on ehdottoman tarpeellinen Suomen poliittisessa kentässä, sanoi Karvinen valintansa jälkeen.

– Jatkossa tuomme terävämmin esiin kehittyvän tietoyhteiskunnan tarjoamia mahdollisuuksia niin demokratialle, oppimiselle kuin myös taloudelle. Kyse on yhteiskunnan kehittämisestä mielekkäämmäksi, vähemmän byrokraattiseksi ja yksilöä huomioivaksi, Karvinen sanoi.